Igen i år åbnes der for Hanstholms hellige haller, når Fisken på disken løber af stablen.

12-årige Felix Holmehave Hunnerup sætter sandorm på krogen. Sammen med 120 andre lystfiskere konkurrerede han lørdag om at fange den største fisk i Hanstholm Havn, hvor bassinerne normalt kun må bruges af professionelle fiskere og deres kuttere. - Jeg har ikke prøvet det før, men det virker fedt nok, siger Felix Holmehave Hunnerup, mens han står på kajen ved Hanstholm Havn. Arrangementet hedder Hook and Cook og skal gøre folk klogere på fisk. - Vi åbner Hanstholm op som Danmarks Fiskehovedstad, siger Mai Manaa, der er turistchef i Thy Turistforening. Og der går da heller ikke længe før, at Felix kan hive den første fisk i land. En spjættende 456 gram tung makrel. Video: Se indslaget herunder Melder næsten udsolgt Efter fangsten fileterer han den. Og der er masser hjælp at hente, hvis man som Felix er relativt ny i fiskeverdenen. For håndværket er i fokus til arrangementet, som hedder Fisksen på Disken. Foruden det at fange fisk er der åbent skib på en række fiskefartøjer, konkurrencer i filetering og ikke mindst smagsprøver på en masse fisk, som tilmed er tilberedt af diverse kokke. Det er anden gang, der afholdes Hook and Cook, og gæsterne er strømmet til. - Vi er lige ved at melde udsolgt, siger Mai Manaa lørdag til TV2 Nord. Og de lokale lystfiskere mener også, at endnu flere vil begynde at spise fisk, hvis det fremover bliver muligt at fiske mere fra kajkanten i Hanstholm Havn. - Jeg kan ikke få armene ned. Det er dejligt, at der åbnet op for dialogen for, at vi kan bruge havnen mere, siger Kim Jessen, som er fiskeguide hos Surfcast. Arrangementet foregår også søndag i havne fra Thorsminde i syd til Hirtshals i nord, og arrangørerne jubler over, at så mange gæster er gået i nettet. - Det betyder, at vi har fat i noget. Vi vil gerne hjem til en råvarer. Vi vil gerne have noget viden, og vi vil gerne have noget, der er lækkert og lokalt, siger Mai Manaa.